AIŠKINAMASIS RAŠTAS

Dėl Molėtų rajono savivaldybės programų vaikų vasaros poilsiui organizuoti konkurso tvarkos aprašo patvirtinimo

1. Parengto tarybos sprendimo projekto tikslai ir uždaviniai:

Teikiamu sprendimo projektu bus patvirtintas Molėtų rajono savivaldybės programų vaikų vasaros poilsiui organizuoti konkurso tvarkos aprašas (toliau – Aprašas). Aprašas reglamentuos Programų vaikų vasaros poilsiui organizuoti (toliau – Programų) konkurso organizavimo, Programų finansavimo, įgyvendinimo, atsiskaitymo už gautų lėšų panaudojimą tvarką.

Programų vykdytojais gali būti Savivaldybės teritorijoje registruotos švietimo, kultūros, sporto įstaigos, nevyriausybinės, visuomeninės organizacijos, viešosios įstaigos, asociacijos, laisvieji mokytojai, kurių nuostatuose (įstatuose, individualios veiklos pažymoje, verslo liudijime) įteisinta vaikų ir jaunimo švietimo, ugdymo, pramogų, poilsio arba vaikų poilsio stovyklų organizavimo veikla.

Savivaldybės biudžeto lėšomis numatyta finansuoti:

1. 100 proc. vienos dienos vieno vaiko, turinčio didelių ir labai didelių specialiųjų ugdymosi poreikių, gaunančio socialinę paramą, kelialapio kainos, o likusi dalis – tėvų, vaiko atstovų ar iš kitų šaltinių;

2. 50 proc. vienos dienos vieno vaiko, nepatenkančio į 14.1 papunktį, kelialapio kainos, o likusi dalis – tėvų, vaiko atstovų ar iš kitų šaltinių.

2. Siūlomos teisinio reguliavimo nuostatos:

Patvirtinus Aprašą bus aiškiau reglamentuotas konkurso organizavimas, finansavimo sąlygos.

3. Laukiami rezultatai:

Teigiama: mokiniai vasarą galės ugdytis ir ilsėtis vasaros stovyklose.

Neigiamų: nenumatyta.

4. Lėšų poreikis ir jų šaltiniai:

Savivaldybės biudžeto lėšos numatytos pagal Molėtų rajono savivaldybės strateginio veiklos plano 2021 – 2023 metams, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-1 „Dėl Molėtų rajono savivaldybės strateginio veiklos plano 2021 – 2023 metams patvirtinimo“, 06.1.1.2.1 priemonę „Mokinių vasaros poilsio stovyklų organizavimas“.

1. Kiti sprendimui priimti reikalingi pagrindimai, skaičiavimai ar paaiškinimai.

Nėra.